**6 Weke in die geselskap van Jesus**

**Saam met en soos Jesus dien (6)**

**Johannes 13: 1-17**

**Prediking:**

***1***

Broers en susters.

Die mense van die Bybel het ŉ baie interessante **verstaan van die dood gehad**.

Waar ons byvoorbeeld sou sê dat jou hele lewe voor jou oë flits, het die antieke Jode weer geglo dat jy op die oomblik van sterwe die **toekoms kon sien**. Omdat jy op daai spesifieke oomblik die **grens tussen twee wêrelde oorgesteek** het, het jy slegs vir ŉ oomblik bomenslike magte bekom, en kon jy vir ŉ oomblik sien wat die toekoms inhou.

Dit klink dalk vir ons vreemd maar daar is verskeie antieke geskrifte wat die gedagte vir ons duidelik maak. Hulle het vas geglo dat iemand op sy sterfbed die toekoms kon sien van die mense naby hom of haar.

Selfs in die Bybel kry ons bewyse hiervan. U kan gerus gaan lees wat gebeur rondom **Jakob, Moses en Dawid** se sterfbeddens.

Behalwe dat hulle geglo het dat ŉ sterwende die toekoms kon sien, verskil hulle van ons ook in ŉ verder opsig.

Vir ons is dit van kardinale belang dat ons **testamente en laaste woorde in plek sal wees voor ons dood.** Omdat ons lewens in so ŉ groot mate om **materiële goed** en geld draai, is dit amper vanselfsprekend dat ons dood ook daarop gefokus is. Een van die grootsste krisisse waarmee ŉ familie kan sit direk na die afsterwe van ŉ geliefde is wanneer daar nie ŉ testament is nie. Waarheen gaan die persoon se geld? Wie kry wat?

In die tyd van die Bybel het mense nie die vrae gevra nie. Hulle het nie die vrae gevra nie omdat geld en dinge nie die belangrikste aspek van hul lewe was nie.

Maar as dit nie geld was nie, wat was dan vir hulle die belangrikste? Broers en susters die antwoord is **gemeenskap**. Vir hulle was verhoudinge die belangrikste goed in hul lewe. Indien ŉ persoon sonder relasies was, was hy of sy so goed soos dood. Sonder ŉ familie of vriende was jy niemand nie. Die mense om jou het jou identiteit bepaal. Nie jy self nie.

Met dit in gedagte is dit vir ons verstaanbaar dat ŉ persoon in daai wêreld se grootste vrees was **hoe die gemeenskap sal voortgaan sonder hom of haar**. Hoe sal die skeur wat die persoon se dood in die gemeenskap agtergelaat het herstel word? Hoe sou die mense wat van jou afhanklik was klaarkom sonder jou.

Daarom bevat hul laaste woorde of **testament advies en belangrike inligting**. ŉ Persoon op sy of haar sterfbed sou vriende en geliefdes vertel waarheen en hoe om daar te kom. Hy sou vir hulle vertel **het hoe om verder te leef wanneer hy of sy nie meer daar is nie.**

***2.***

U kan op die punt tereg vra: *“Maar wat het die inleiding, wat baie soos ŉ begrafnispreek klink, te doen met die teksgedeelte wat ons vanoggend gelees het?”*

Ons kry die antwoord op die vraag in vers 1 van die teksgedeelte. In die Ou Vertaling, die 1953 vertaling, lees ons in vers 1 dat Jesus ***“besef dat Sy uur aangebreek het”***. ŉ Verdere leidraad is ook die feit dat ons met hoofstuk 13 van die Johannes evangelie die **laaste 24 uur van Jesus se lewe** hier op aarde binne getree het. Hoofstuk 13 tot en met hfst. 19 beslaan net een dag. Die dag waarop Jesus gekruisig is.

So sien ons gemeente dat ons vanaf hoofstuk 13 af, die teks wat ons vanoggend gelees het, **te doen het met Jesus se laaste woord, Sy testament**.

In die gedeelte vertel Jesus sy dissipels, sy volgelinge, Hy vertel ons,

* hoe **om te lewe nadat Hy gesterf** het. Nadat Hy nie meer saam met ons op aarde is nie.
* In die gedeelte gemeente vertel Jesus ons **hoe om die wond te genees wat Jesus se sterwe was.**
* Hy vertel ons hoe om **te lewe asof Christus steeds elke tree met ons op aarde loop.**

***3.***

Dit doen Hy op ŉ manier wat ons nie verwag nie. In Plaas van afskeidswoorde, of ŉ testament wat Sy dissipels vertel hoe om te lewe, hoe om te volg, vind ons ŉ **merkwaardige daad**.

Jesus trek sy bokleed uit waarna Hy ŉ handdoek om sy lyf draai. Daarna gooi Hy water in ŉ skottel. En dan gebeur die ongelooflike gemeente. Jesus trek sy bokleed uit waarna Hy ŉ handdoek om sy lyf draai. Daarna gooi Hy water in ŉ skottel. In plaas van woorde vind ons ŉ daad. ŉ Daad wat soveel meer sê van Christus.

* In hierdie optrede van Christus ontdek ons **Jesus se betekenis vir die heelal en Sy doel met ons.**
* Terselfdertyd gemeente vind ons in dié optrede van Jesus **ŉ voorbeeld van hoe ons werklik as Christen moet leef.**

***4.***

Laat ons dan nou kyk na die voetwassings daad van Jesus. Wat **“sê”** Jesus aan Sy dissipels hier? Wat dra Hy aan ons oor deurdat Hy ander **se voete was**?

Voordat ons egter by die Jesus se nalatingsskap, Sy testament vir ons kom, **moet ons eers in fyner detail kyk na wat werklik in die teksgedeelte gebeur.** Om Jesus se optrede hier in al Sy grootheid en kompleksiteit te begryp moet ons eers die sosiale en kulturele agtergrond van die teks verstaan.

Ons moet onthou dat die gebeure waarvan ons gelees het om die **etenstafel afspeel**.

Wanneer mense aan ŉ tafel sou sit om te eet was dit die **gewoonte dat die gaste se voete eers gewas sou word.** U kan nou by uself wonder hoekom dit sou gebeur. Daar sit egter agter die gebruik ŉ baie praktiese motief.

* In die wêreld waarbinne Jesus en Sy dissipelsgeleef het, was daar **nie sentrale dienste** nie.
* Daar was nie mense wat die **strate skoongemaak het of gevee het nie**.
* Terselfdertyd moet ons onthou dat geen van die **dorpies se paai geteer was nie**. Dit was niks meer as **vuil stofstraatjies** nie.

Die vuil waarvan ek hier praat is nie soos ons vuil verstaan nie. Daar het nie papiere in die strate rondgewaai nie. Daar was eerder **dieremis in die strate**. Donkies, skape, kamele en selfs beeste het heeldag deur die dorpe beweeg en daar was niemand om agter dit skoon te maak nie. Dit was egter nie al nie. Die mense van daai tyd het nie **spoeltoilette** gehad soos ons dit ken nie. **Riolering** is ŉ baie moderne uitvinding. Op die ou einde van die dag was alles maar net in die strate gegooi.

U kan uself die **reuk indink**. En as ons onthou dat die mense slegs **sandale** gedra het, was voete wat vuil was en stink ŉ groot probleem wanneer jy om die tafel gaan sit om te eet.

Hoe dit gewoonlik sou werk is dat sodra die gaste by die huis sou aankom **ŉ slaaf of dienskneg die mense se voete sou was.** Dit was so ŉ vuil en vernederende taak dat **nie eers ŉ Joodse slaaf die taak kon verrig nie**. Dit moes ŉ heiden gewees het.

***5.***

Met die agtergrond in gedagte broers en susters begin ons nou iets van die omvang van Jesus se daad besef. **Hier doen Hy iets wat toetentaal ongehoord van was in Sy tyd.**

* Jesus, as die dissipels se meester, hul meerdere, as Jood, was die voete van Sy volgelinge, Sy afhanklikes.
* Jesus beweeg hier lynreg teenoor al die sosiale konvensies van Sy tyd. Hy draai die reëls van die samelewing op sy kop.
* Hier word Jesus die dienskneg van die dissipels – hulle leermeester, hulle Rabbi dien die dissipels op ŉ merkwaardige wyse.

Daarom **verstaan Petrus, wat hier die spreukbuis van die dissipels is, nie Jesus se optrede nie.** Eers vra Petrus vir Jesus “*Here, gaan U my voete was?”*  En net twee versies later *“U sal in alle ewigheid nooit my voete was nie”.*

Gemeente. Op die punt is ek oortuig dat ons wat vanoggend hier sit presies soos Petrus sou optree. Ons sou ook vir Jesus sê: “Nee, U mag nie my voete was nie”.

Die realiteit egter broers en susters is dat Petrus die opmerkings maak om die verkere redes. Hier is Petrus valslik vroom. Al wat Hy probeer doen is om Sy posisie onder die Jesus te verstewig. Dit gaan nie vir Petrus oor die feit dat Jesus Homself verneder nie, maar hoe hy munt kan slaan uit die situasie. Hoe kan hy homself bevorder en in die proses die ander dissipels se posisie verswak?

As ons egter aan daai tafel sou sit saam met Jesus se dissipels sou ons miskien selfs verder gaan as Petrus. Ons sou vir Jesus sê*: “Maar Here hoekom. Hoekom was U die voete van die dissipels? U was die voete van die mense wat nie U verstaan nie. U was die voete van die mense die mense deurgaans in U twyfel. En ja, Jesus, U was selfs die voete van Petrus. Die een wat U driemaal gaan verloën. Nog erger. U was dan die voete van Judas? Die een wat Jesus veraai vir dertig silwer muntstukke. Judas is direk verantwoordelik vir U dood?”*

Ons, soos Petrus, dink in **die** terme omdat ons nie werklik verstaan wat hier aan die gebeur is nie. Ons dink Jesus is hier besig om Homself te verneder en te verlaag. Ons dink Hy word hier die Dienskneg. Ons dink op ŉ baie simplistiese en eenvoudige manier dat Jesus slegs hier vir ons ŉ voorbeeld stel.

Natuurlik doen Hy dit ook. Maar gemeente, dit is nie al wat Jesus doen nie. Daar sit agter die voetwassingsgebeure iets dieper. Daar is ŉ tweede vlak van betekenis en hierin vind ons werklik die Evangelie van Christus.

Dit is evangelie wat Petrus en Sy dissipels nie begryp het nie. Ja gemeente, dit is die evangelie (die blye boodskap) wat ons so baie keer mislees.

***6.***

Om werklik Jesus se evangelie, sy blye boodskap, ja, Sy testament vir ons te begryp, moet ons **nog ŉ vlak dieper** gaan.

Soos in ons geval het die mense van die **Bybel liggaams dele geassosieer met sekere menslike eienskappe.**

* Die **kop**, soos in ons geval, was geassosieer met denke. Met jou kop dink jy, jy beplan, jy redeneer. Ons koppe is die tuiste van rasionele gedagtes.
* Netso is die **hart** weer die tuiste van gevoelens. Nounog assosieer ons die hart met emosies soos liefde en verlange.

**Wat dink U was geassosieer met voete?** Ona kan maklik antwoord “beweging” of “vervoer”. Indien ons dit sou antwoord was ons nie ver verkeerd nie. **Voete, saam met hande, het aksies gesimboliseer vir die mense van die Bybel.** Met jou hande en jou voete het jy dade verrig. Dit was aktief, doelgerig.

Wanneer Jesus dan die dissipels se voete was lê daar ŉ ryke betekenis daar agter.

**Deurdat Jesus die dissipels se voete was, dit wil sê, selfs Petrus en Judas sin, vergewe Hy hul toekomstige dade.**

***7.***

Hoe ongelooflik is dit nie broers en susters. Jesus se nalatingsskap, sy testament, is **nie net dat Hy ŉ voorbeeld vir ons is en dat ons ook so moet gaan lewe nie**. Nee.

In hierdie optrede van Jesus sien ons dat Hy God is. **Hy is almagtig en Hy het die vermoë om ons van ons sondes te vergewe.**

Sy genade en liefde is so groot gemeente, dat selfs ons **toekomstige oortredinge reeds vergewe is.** Sy liefde en genade is so groot dat Hy die een wat Hom verloën, en ja, die een wat Hom verraai vergewe.

Hoe groot is Sy liefde en genade dan nie vir ons wat poog om Hom met hart en siel te dien nie. Hierin gemeente vind ons Christus se werklike evangelie. Hy is nie net ŉ voorbeeld nie, maar ons verlosser. Sonder Hom is ons verlore, is ons verhouding met God onherstelbaar.

***8.***

Om mee af te sluit moet ons die volgende vraag aan mekaar stel: “*Hoe kry ons deel aan die verlossing, aan dit wat Jesus vir ons aan die kruis bewerk het”.*

Die antwoord op die vraag gemeente vind ons in Petrus se optrede en reaksie op Jesus wat sy voete was.

Wat het Petrus gedoen? Hy het nie Jesus toegelaat om hom (Petrus) te dien nie. Hy het gesê “U sal in alle ewigheid nooit my voete was nie”.

**Eers wanneer ons Jesus toelaat om ons in die geloof te dien kry ons deel aan Hom**. Ons moet Jesus eers toelaat om ons voete te was, en dan sal ons waarlik geheiligdes in Jesus wees.

***9.***

Vriende. Die teksgedeelte eindig dan waar Jesus vir **hulle vra of hulle verstaan wat nounet plasgevind het.**

Die vraag word ook vandag aan jou gerig: Verstaan jy die volle omvang van Jesus se koms na die wêreld:

* Verstaan en begryp jy dat **Jesus jou voete was**.
* Verstaan jy dat Hy jou **dienskneg is sonder dat jy die verdien**?
* Verstaan jy dat die **diensbaarheid wat die Here aan ons toon die duidelikste aan die kruis sigbaar word.**

En nog meer gemeente: Verstaan jy vandag dat jy **uitdakbaarheid ook soos ŉ dienskneg die wêreld moet ingaan**. Soos die Here jou dien moet jy ook die wêreld dien. Maak jou hart en verstand oop, maak ore en oë oop – wees sensitief en soek geleenthede om die mense en die wêreld te dien.

Amen